A BIZOTTSÁG 206/2008/EK RENDELETE
(2008. március 5.)
az 1002/2007/EK rendelet által az Egyiptomból származó és onnan érkező rizsre vonatkozóan megnyitott vámkontingens keretében 2008. február 22-tőlfebruár 29-ig benyújtott, behozatali engedély iránti kérelmekre alkalmazandó odaítélési együttható meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (1),
tekintettel az importengedélyek rendszere alá tartozó mezőgazdasági termékek behozatali vámkontingenseinek kezelésére vonatkozó közös szabályok megállapításáról szóló, 2006. augusztus 31-i 1301/2006/EK bizottsági rendeletre (2) és különösen annak 7. cikke (2) bekezdésére,
mivel:
(1)
Az 1002/2007/EK bizottsági rendelet (3) gazdasági évenként 32 000 tonna mennyiségre kiterjedő éves behozatali vámkontingenst nyitott meg a 1006 KN-kód alá tartozó, Egyiptomból származó és onnan érkező rizsre vonatkozóan (tételszám: 09.4094).
(2)
Az 1002/2007/EK rendelet 5. cikkének a) pontja szerinti közlemény alapján megállapítható, hogy a szóban forgó rendelet 2. cikkének (3) bekezdésével összhangban, a 2008. február 22. (brüsszeli idő szerint) 13 óra és 2008. február 29. (brüsszeli idő szerint) 13 óra közötti időszakban benyújtott kérelmek a rendelkezésre álló mennyiséget meghaladó mennyiségre vonatkoznak. Ezért helyénvaló az igényelt mennyiségekre alkalmazandó odaítélési együttható rögzítésével meghatározni, hogy a behozatali engedélyek milyen mennyiségekre bocsáthatók ki.
(3)
Ezenkívül az említett rendelet 3. cikke (3) bekezdésének első albekezdésével összhangban a folyó kontingensidőszak végéig fel kell függeszteni a behozatali engedély iránti kérelmeknek az 1002/2007/EK rendelet alapján történő benyújtását,
ELFOGADTA EZT A RENDELETET:
1. cikk
(1) Az Egyiptomból származó és onnan érkező rizs behozatalára vonatkozó minden olyan engedélykérelem esetében, amelyet az 1002/2007/EK rendeletben említett kontingens keretében a 2008. február 22. (brüsszeli idő szerint) 13 óra és 2008. február 29. (brüsszeli idő szerint) 13 óra közötti időszakban nyújtottak be, a kérelmezett mennyiségre 22,728704 %-os odaítélési együtthatót kell alkalmazni, és az engedélyt az így kapott mennyiségre kell kibocsátani.
(2) A behozatali engedély iránti új kérelmek benyújtását fel kell függeszteni a 2008. február 29. (brüsszeli idő szerint) 13 órától a folyó kontingensidőszak végéig terjedő időtartamra.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. március 5-én.